**NYARALÓKÁRTYA PROGRAM**

A nyaralókártya program egy prevenciós lehetőség annak érdekében, hogy az állampolgárok az értékeiket akkor is biztonságban tudhassák, amikor nyaralni indulnak. Maga a program 2006-ban indult a Szekszárdi Rendőrkapitányságon, de mára megyei programmá nőtte ki magát. A megyeszékhelyhez csatlakozott a Bonyhádi-, a Dombóvári-, a Paksi- és a Tamási Rendőrkapitányság is.

Az embereknek nincsen más dolguk, mint az, hogy egy nyomtatványt – úgynevezett „Nyaralókártyát” – kitöltsenek, amely tartalmazza az ingatlan tulajdonosának és a lakásnak a szükséges adatait. Az adatlapot a lakóhely szerint illetékes rendőrkapitányságon kell igényelni és a promócióban megadott munkatárs részére kell eljuttatni.

A rendőrök a jelzés alapján a lakók távolléte alatt többször is ellenőrzi az ingatlant, melyekről egy rövid tájékoztatót helyeznek el a postaládában. Az egyenruhások az ingatlan területére nem lépnek be, csupán kívülről szemrevételezik a nyílászárókat, amennyiben valami különöset észlelnek, azonnal intézkednek.

**Mikor nyaralni indulnak, feltétlenül figyeljenek az alábbiakra:**

A betörések jelentős része akkor történik, amikor a lakók nem tartózkodnak otthonukban, ezért fontos, hogy mielőtt elutaznak, tegyenek vagyonbiztonságukért. Ne adjanak esélyt a bűnelkövetőknek!

Az általános lakásbiztonságra ilyenkor is figyelmet kell fordítani. A kerítés, a kapu, az udvar, az ingatlan nyílászáróinak állapota nagyban meghatározza azt, hogy a lakás mennyire nyitott egy betörő számára. Aki nem használ biztonságtechnikai eszközöket, az kockázatnak teszi ki az otthonát.

Bízzon meg valakit, aki távollétében is figyelmet fordít otthonára. Minden nap ki kell üríteni a postaládát, a látható helyeken lévő szórólapokat szedjék össze, mert a napok óta dagadó postaláda arról árulkodik, hogy a háziak távol vannak. Értékeiket tartsák biztonságos helyen!

Mielőtt elutazik, tájékozódjon, hogy a lakóhelyéhez tartozó kapitányságon működik-e ilyen célból indított vagyonvédelmi program. Ha nincs nyaralókártya programjuk, akkor vegye fel a kapcsolatot a körzeti megbízottal és egyeztessenek.

Egyszerű jelei vannak annak, ha valaki hosszabb időre távol van otthonától. A bűnözők általában kreatívak, találékonyak és az eszközeik tárháza is szinte kifogyhatatlan. A lakás biztonságát úgy kell kialakítani, hogy az valós védelmet nyújtson, és egyértelmű üzeneteket küldjön a betörők felé:

IDE NEM ÉRDEMES PRÓBÁLKOZNI, MERT FELKÉSZÜLTÜNK!

Nem csak a riasztók és kamerák lehetnek hasznosak. Az udvari növényzet állapota is meghatározó. A mélyre ereszkedő lombok, vagy a magasra nőtt aljnövényzet búvóhelyet biztosíthat a betörőnek. Ez is szempont kell, hogy legyen a kert kialakításánál, gondozásánál.

Olcsó eszközök az időzítő kapcsolós fényforrások, amelyek azt a látszatot kelthetik, hogy a házban valaki lámpát, vagy tv-t kapcsolt fel. A fény egyébként is hasznos, a mozgásérzékelős fényforrások elriaszthatják az illetékteleneket.

Minél több szinten gondoskodnak a biztonságról, annál kisebb eséllyel válnak áldozattá.

Nagy divat az internetes közösségi oldalakra feltölteni a nyaralásról készített képeket, viszont aki ilyen fotókat tesz nyilvánossá, az információt ad ki arról, hogy éppen akkor nem tartózkodik otthonában. Ha mégis ilyen tartalmakat töltenek fel, fordítsanak különös figyelmet a nyilvánosság szintjének beállítására.

**Tolna Megyei Rendőr-főkapitányság, Bűnmegelőzési Alosztály 7100 Szekszárd, Mészáros L. u. 19-21.**